تورکیه صادرات‌دا هر آی یئنی بیر رکورد قیریر.
نوامبردا گئچیریلن ۱۵ میلیارد ۵۳۲ میلیون دلارلیق صادراتلا، ۱۲ آیلیق صادرات توتاری ۱۶۸ میلیارد دلاری آشدی.
صادرات گؤستریجیلرینی آچیقلایان تیجارت باخان روخسار پکجان، "جمهوریت تاریخینین ان یوکسک دیرلرینه چاتدیق" دئدی.
نوامبر آیین‌دا گئچه‌ن ایلین عینی دؤورونه گؤره یوزده ۹ ویرگول ۴۹ آرتیشلا ۱۵ میلیارد ۵۳۲ میلیون دلارلیق صادرات حیاتا گئچیریلدی.
تورکیه‌نین سون ۱۲ آیلیق صادراتی دا یوزده ۷ ویرگول ۸ آرتاراق ۱۶۸ میلیارد ۷۷ میلیون دلارا یوکسلدی.
اقتصاد پروگرامین‌دا نظرده توتولان ایل سونو صادرات دیری ۱۷۰ میلیارد دلار.
اقتصاد یؤنتیمینه گؤره تورکیه بو مقصدینه چاتاجاق.
تورکیه‌نین نوامبر آیین‌دا میللی پوللا صادرات ائتدیگی اؤلکه‌لرین ساییسی ۱۷۴ه چیخدی.
میللی پوللا ائدیلن تیجارت حجمینین ۱۰ میلیارد تورک لیرا‌سینا یوکسلدیگی بیلدیریلدی.
نوامبر آیین‌دا صادرات آرتارکن واردات دا قاباقکی ایلین عینی آیینا گؤره یوزده ۲۱ یاریم آزالاراق ۱۶ میلیارد ۱۳۶ میلیون دلار سویه‌سینه ائندی.
بئله‌لیکله، خاریجی تیجارت کسری ایسه یوزده ۹۰ آزالاراق ۶۰۵ میلیون دلارا ائندی.
